[pic] | ЕВРОПЕЙСКА КОМИСИЯ |

Брюксел, 24.3.2010

COM(2010)124 окончателен

2008/0002 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 294, параграф 6 от Договора за функционирането на Европейския съюз относно

позицията на Съвета във връзка с приемането на Регламент на Европейския парламент и на Съвета относно новите храни, за изменение на Регламент (ЕО) № 1331/2008 на Комисията и за отмяна на Регламент (ЕО) № 258/97 и Регламент (ЕО) № 1852/2001 на Комисията

2008/0002 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 294, параграф 6 от Договора за функционирането на Европейския съюз относно

позицията на Съвета във връзка с приемането на Регламент на Европейския парламент и на Съвета относно новите храни, за изменение на Регламент (ЕО) № 1331/2008 на Комисията и за отмяна на Регламент (ЕО) № 258/97 и Регламент (ЕО) № 1852/2001 на Комисията

1. КОНТЕКСТ

Дата на предоставяне на предложението на Европейския парламент и на Съвета (документ COM(2007)872 окончателен — 2008/0002COD): | [14 януари 2008 г.] |

Дата на становището на Европейския икономически и социален комитет: | [29 май 2008 г.] |

Дата на становището на Европейския парламент на първо четене: | [25 март 2009 г.] |

Дата на предаване на измененото предложение: | [*…] |

Дата на приемане на позицията на Съвета: | [15 март 2010 г.] |

* Предвид работата в Съвета по време на първото четене в Европейския парламент Комисията не счете за необходимо да изготви преработено предложение, но изрази становището си относно измененията, внесени от Парламента, в документ SP(2009)3060, изпратен на Европейския парламент на 11 септември 2009 г.

2. ЦЕЛ НА ПРЕДЛОЖЕНИЕТО НА КОМИСИЯТА

1. Разрешаването и употребата на нови храни са регламентирани на равнището на ЕС от 1997 г. насам с приемането на Регламент (ЕО) № 258/97 на Съвета. С проекта на регламент се цели актуализиране и изясняване на регулаторната рамка за разрешаване и пускане на пазара на нови храни, като в същото време се гарантира безопасността на храните, защитата на общественото здраве и интересите на потребителите и функционирането на вътрешния пазар. Той отменя Регламент (ЕО) № 258/97 и Регламент (ЕО) № 1852/2001 на Комисията.

2. Настоящото предложение цели да рационализира и централизира разрешителната процедура на равнището на Съюза в съответствие с Регламент (ЕО) № 1331/2008 за установяване на обща разрешителна процедура. То съдържа специфична разрешителна процедура за традиционни храни от трети държави и изяснява определението за нови храни, включително нови технологии, които оказват въздействие върху храните.

3. Действащата понастоящем процедура по разширяване на употребата се премахва и свързаните със заявителя разрешения се заменят с общи решения за разрешение, освен в случаите, в които се предоставя защита на данните относно иновационни хранителни продукти.

3. КОМЕНТАРИ ОТНОСНО ПОЗИЦИЯТА НА СЪВЕТА

3.1. Общи забележки

Позицията на Съвета отразява резултатите от разглеждането на предложението на Комисията и взема предвид измененията, гласувани от Европейския парламент.

Комисията прие всички изменения, направени от Съвета на нейното предложение, с изключение на включването на потомството (първо поколение) на клонирани животни в обхвата на предложението, както и някои изменения, въведени след влизането в сила на Договора за функционирането на Европейския съюз.

3.2. Основни изменения, въведени с позицията на Съвета

Съветът включи в позицията си няколко изменения, приети от Европейския парламент на първо четене, които са приети и от Комисията.

а) Цели на регламента

Позицията на Съвета (член 1 и съображения 1 и 2) разшири обхвата на целите на регламента до опазването на околната среда и хуманното отношение към животните, на базата на измененията на Европейския парламент. Тези цели са в съответствие с други специфични законодателни актове в областта на храните, които са актуализирани, и могат да получат подкрепата на Комисията.

б) Традиционни храни от трети държави

С предложението на Комисията се установява опростена процедура на базата на уведомление, направено от която и да било заинтересована страна, във връзка с традиционни храни от трети държави, чиято история на безопасна употреба може да бъде доказана, преди те да бъдат пуснати на пазара на Европейския съюз.

Съветът отхвърли посочената процедура, тъй като би желал Европейският орган по безопасност на храните да излиза с научно становище, а държавите-членки да бъдат консултирани относно разрешаването на пускането на пазара на ЕС на традиционни храни от трети държави. Съветът обаче одобри специфична процедура (член 11, параграфи 3 и 5) с по-кратки срокове (9 вместо 18 месеца). Комисията може да подкрепи този компромисен подход.

в) Нанотехнологии

Във връзка с нанотехнологиите Европейският парламент призова за въвеждане на правна дефиниция за наноматериалите и за задължително етикетиране на тези продукти.

По отношение на етикетирането Съветът е на мнение, че правилата за етикетиране следва да бъдат налагани чрез решението за разрешаване за всеки отделен случай, когато това е целесъобразно.

В позицията на Съвета (член 3, параграф 2, буква а), подточка iv) и член 3, параграф 2, буква в)) се съдържа определение за „специално създадени наноматериали“ и се предвижда системна оценка и разрешение преди пускането на пазара на всички хранителни съставки, които съдържат такива наноматериали.

Тези изменения могат да получат подкрепата на Комисията.

г) Клониране на животни

По въпроса за клонирането позициите на Съвета и на Европейския парламент се различават значително. Измененията, внесени от Европейския парламент, са за премахване от обхвата на регламента на продукти от клонирани животни и тяхното потомство и за забрана за използването на храни от клонирани животни и тяхното потомство, или поне за налагането на мораториум до влизането в сила на специфично законодателство в тази област. Подобно изключване от обхвата на регламента, до приемането на специфично законодателство относно клонирането, ще доведе до липса на хармонизирано законодателство на равнището на ЕС, което да се прилага след отменянето на действащия в момента регламент относно новите храни.

Съветът е на мнение, че приемането на специфично законодателство относно клонирането е желателно, за да се обхванат различните аспекти на въпроса с клонирането. Съветът обаче изрази съгласие, че регламентът относно новите храни следва да продължи да се прилага с оглед обхващане на храните от клонирани животни до влизането в сила на специфично законодателство в тази област. Освен това Съветът единодушно се съгласи да включи в определението за „нови храни“ храните, добити от първото поколение на потомството на клонирани животни, което означава, че тези храни следва да бъдат предмет на разрешение за търговия, преди да бъдат пуснати на пазара.

Съгласно позицията на Съвета (член 24, параграф 2) Комисията е задължена да представя на Европейския парламент и на Съвета доклад относно всички аспекти на храните, произведени от клонирани животни и тяхното потомство, последван, по целесъобразност, от законодателни предложения.

Комисията не подкрепя включването на хранителни продукти от потомството на клонирани животни в обхвата на регламента и следователно не може да се съгласи с позицията на Съвета (член 3, параграф 2, буква б)). Позицията на Комисията е, че трябва да се запази настоящият правен статус на храните, произведени с използването на нови техники на възпроизводство, като например клониране, и че предвиденият доклад трябва да се изготви до края на годината.

Настоящото и преразгледано определение за нови храни обхваща всички храни (в това число месото и млякото), добити от животни, получени чрез използване на нови техники на възпроизводство (като например клониране), но не и храните, добити от животни, получени посредством конвенционални техники на възпроизводство (например техники, използвани преди влизането в сила на Регламент (EО) № 258/97).

Комисията е на мнение, че няма основание храните, добити от потомството на клонирани животни, да бъдат включени в обхвата на регламента, тъй като тези животни са получени посредством конвенционални техники на възпроизводство и че подлагането на тези храни на разрешителен режим преди пускането им на пазара не би било пропорционално на целите на регламента, и по-специално безопасността на храните, и не би било в съответствие с Договора за функционирането на Европейския съюз. Освен това подобна разпоредба би била в противоречие с ангажиментите, които ЕС е поел на международно равнище.

д) Защита на данните

С оглед насърчаване на иновациите в сектора на хранителната промишленост, с предложението на Комисията се въвежда възможността за защита на новоразработени научни доказателства и патентовани научни данни. Позицията на Съвета подкрепя и засилва тези мерки (член 16, параграфи 1 и 4), като определя критериите за допустимост, свързани със защитата на данните, и предвижда издаването на свързано със заявителя разрешение за период от 5 години. Комисията може да подкрепи тези изменения.

е) Адаптиране към Лисабонския договор

Вследствие на влизането в сила на Лисабонския договор позицията на Съвета беше адаптирана, за да се вземат предвид членове 290 и 291 от Договора за функционирането на Европейския съюз.

Приемането на допълнителни критерии за изясняване на определенията по член 3, параграф 2, буква а), подточки i)—iv) относно подкатегориите нови храни, по буква в) относно определението за „специално създадени наноматериали“, и по букви г) и д), свързани с традиционните храни от трети държави, ще се осъществи посредством актове за изпълнение. Комисията е на мнение, че определянето на тези критерии е мярка, предназначена да допълни несъществени елементи от регламента, като тези критерии следва да бъдат приети посредством делегирани актове.

По отношение на адаптирането на определението за „специално създадени наноматериали“ към научния и техническия напредък, както и спрямо определенията, договорени на международно равнище, Комисията е на мнение, че липсата на разпоредба в позицията на Съвета на първо четене, която да дава възможност за преразглеждане на определението с оглед на техническия напредък, предполага въвеждането на обикновената законодателна процедура за преразглеждането на това определение. Това би попречило на определението да отразява последните научни развития и би имало отрицателни последици за иновациите в хранителната промишленост. Подобно адаптиране има за цел внасянето на изменения в несъществени елементи от регламента и следва да се приеме посредством делегирани актове[1].

Предвид изложените по-горе причини Комисията се противопоставя на горепосочените разпоредби в позицията на Съвета.

Комисията не може да приеме съображение 36 в сегашния му вид по отношение на консултирането на експерти при подготовката на делегирани актове. В съобщението си от 9 декември 2009 г. относно член 290 от Договора за функционирането на Европейския съюз Комисията пое политически ангажимент за системно консултиране на експерти от националните органи на държавните-членки, освен в случаите, в които тази подготвителна работа не налага никакво ново експертно мнение. Предвид факта обаче, че в Договора не са предвидени експертни групи, те не могат да имат официална институционална роля. Поради това в основните актове следва да не се включват разпоредби по отношение на участието на експерти в подготовката на делегирани актове.

И на последно място във връзка с периода за повдигане на възражения срещу делегираните актове, Комисията е на мнение, че Съветът не е представил достатъчно основания, които да обосновават избора на тримесечен срок. Комисията настоява за двумесечен срок (който може да бъде удължен с още един месец) и не може да подкрепи това внесено от Съвета изменение.

Комисията обаче може да подкрепи адаптирането на следните мерки посредством актове за изпълнение:

- процедурата по определянето на статута на новите храни (член 4, параграф 4);

- решенията относно това дали даден вид храна попада в приложното поле на регламента (член 5);

- актуализирането на списъка на традиционните храни от трети държави (член 11, параграф 5);

- приемането на подробни правила за прилагането на процедурата за традиционните храни от трети държави (член 11, параграф 7);

- актуализирането на списъка на Съюза в случай на защита на данните преди изтичането на 5-годишния срок за защита на данните (член 16, параграф 5);

- приемането на мерки за прилагане с оглед гарантиране на осведомеността на обществеността (член 17);

- приемането на преходни мерки за заявленията в процес на разглеждане (член 27, параграф 2);

- актуализирането на списъка на Съюза с разрешени нови храни (член 28, параграф 8).

4. ЗАКЛЮЧЕНИЕ

Комисията прие всички изменения, направени от Съвета на нейното предложение, с изключение на включването на потомството (първо поколение) на клонирани животни в обхвата на предложението, както и на предложеното адаптиране спрямо Договора от Лисабон на няколко свързани с комитологията разпоредби. Поради това Комисията не може да подкрепи позицията на Съвета.

ПРИЛОЖЕНИЕ

Декларация на Комисията

В политическото споразумение на Съвета от юни 2009 г. се заявява, че адаптирането на определението за специално създадените наноматериали спрямо научния и техническия напредък и спрямо определенията, одобрени впоследствие на международно равнище, следва да бъде извършено в съответствие с процедура по регулиране с контрол. В настоящата позиция на Съвета на първо четене адаптирането на това определение се ограничава до приемането на допълнителни критерии за неговото изясняване.

На първо място, тази промяна предполага, че всяко адаптиране на самото определение ще бъде възможно единствено чрез обикновена законодателна процедура. Комисията се противопоставя на това ограничение, което би попречило на определението да отразява последните научни развития и би имало отрицателни последици за иновациите в хранителната промишленост.

Освен това Комисията се противопоставя на приемането на допълнителни критерии за изясняване на определенията чрез актове за изпълнение съгласно член 291 от Договора за функционирането на ЕС. Комисията смята, че приемането на тези критерии предполага допълването на несъществени елементи от регламента, поради което те следва да бъдат приети чрез делегирани актове съгласно член 290 от Договора за функционирането на ЕС. Това се прилага за определенията по член 3, параграф 2, буква а, подточки i)—iv) относно подкатегориите нови храни, по член 3, параграф 2, буква в) относно специално създадените наноматериали, и по член 3, параграф 2, букви г) и д), свързани с традиционните храни от трети държави.

[1] Декларация на Комисията по време на сесията на Съвета от 15 март 2010 г.